b'\n_START_ARTICLE_\nVaclovas Verikaitis\n_START_SECTION_\nBiografija\n_START_PARAGRAPH_\nDainuoti prad\xc4\x97jo mokytis 1940 m. \xc4\xafkurtoje Vilniaus muzikos mokykloje (d\xc4\x97st. C. Benoni ir A. Kutkus), nuo 1942 m. dainavo Vilniaus operos chore. 1944 m. pasitrauk\xc4\x99s \xc4\xaf Vokietij\xc4\x85, dainavo J. Starkos vadovaujamame vyr\xc5\xb3 chore Dillingeno lietuvi\xc5\xb3 stovykloje, v\xc4\x97liau pats suorganizavo mi\xc5\xa1r\xc5\xb3j\xc4\xaf chor\xc4\x85 ir vokalin\xc4\xaf oktet\xc4\x85. 1948 m. i\xc5\xa1vyko \xc4\xaf Kanad\xc4\x85 ir apsigyveno Toronte. I\xc5\xa1 prad\xc5\xbei\xc5\xb3 dirbo mi\xc5\xa1kuose, o 1949 m. prad\xc4\x97jo vargonininkauti Prisik\xc4\x97limo pranci\xc5\xa1kon\xc5\xb3 lietuvi\xc5\xb3 parapijoje Toronte, Ontarijuje. Suorganizavo parapijos mi\xc5\xa1r\xc5\xb3j\xc4\xaf chor\xc4\x85 ir vyr\xc5\xb3 vokalin\xc4\xaf kvartet\xc4\x85 bei oktet\xc4\x85, v\xc4\x97liau vaik\xc5\xb3 chor\xc4\x85 ir orkestr\xc4\x85. Chorai dalyvavo \xc4\xafvairiuose tautiniuose renginiuose, o kvartetas koncertavo ne tik Kanadoje, bet ir JAV. V. Verikaitis dirbo ir lank\xc4\x97 Toronto Karali\xc5\xa1k\xc4\x85j\xc4\x85 konservatorij\xc4\x85, v\xc4\x97liau i\xc5\xa1 konservatorijos per\xc4\x97jo \xc4\xaf Toronto universiteto Muzikos fakultet\xc4\x85, kur\xc4\xaf 1955 m. baig\xc4\x97 magistro laipsniu. 1957\xe2\x80\x931959 m. m. lank\xc4\x97 pedagoginius kursus ir gavo teis\xc4\x99 d\xc4\x97styti muzik\xc4\x85 \xe2\x80\x93 dirbo Toronto Harbordo kolegijos institute ir kitose mokyklose muzikos mokytoju bei orkestro vadovu._NEWLINE_Nuo 1953 m. dainavo savaitin\xc4\x97je radijo programoje Canadian Broadcasting Company \xe2\x80\x9eSongs of My People\xe2\x80\x9c, v\xc4\x97liau dvejus metus darb\xc4\x85 t\xc4\x99s\xc4\x97 tos pa\xc4\x8dios kompanijos CBC televizijoje. Pastat\xc4\x97 vaizdel\xc4\xaf i\xc5\xa1 lietuvi\xc5\xb3 gyvenimo su dainomis ir pa\xc5\xa1nekesiais. Dirbo solistu Canadian Opera Company, kur suk\xc5\xabr\xc4\x97 kelet\xc4\x85 klasikini\xc5\xb3 oper\xc5\xb3 vaidmen\xc5\xb3, per radij\xc4\x85 ir televizij\xc4\x85 propagavo lietuvi\xc5\xa1k\xc4\x85 muzik\xc4\x85. 1956\xe2\x80\x931959 m. m. dainavo Stratfordo operet\xc4\x97se ir su trupe gastroliavo Kanadoje ir JAV. Vadovavo ir Toronto \xe2\x80\x9eVarpo\xe2\x80\x9c chorui, su kuriuo sureng\xc4\x97 kelet\xc4\x85 koncert\xc5\xb3. Kaip solistas koncertavo ir su simfoniniais orkestrais. 1959\xe2\x80\x931966 m. m. vargonininkavo Au\xc5\xa1ros Vart\xc5\xb3 lietuvi\xc5\xb3 parapijoje Hamiltone, Ontarijuje, vadovavo parapijos mi\xc5\xa1riajam chorui (25 moterys ir 20 vyr\xc5\xb3) ir vaik\xc5\xb3 chorui, vaikus mok\xc4\x97 muzikos ir dainuoti M. Valan\xc4\x8diaus \xc5\xa1e\xc5\xa1tadienin\xc4\x97je mokykloje. Su parapijos choru ir kartu su \xe2\x80\x9eVarpo\xe2\x80\x9c choru kelis kartus pastat\xc4\x97 S. \xc5\xa0imkaus kantat\xc4\x85 \xe2\x80\x9eAtsisveikinimas su t\xc4\x97vyne" 1963 m. PLB seime Toronte kantata skamb\xc4\x97jo atlikta jungtinio choro ir solist\xc5\xb3. Parapijos chor\xc4\x85 pareng\xc4\x97 1964 m. Pasaulin\xc4\x97s parodos Niujorke Lietuvi\xc5\xb3 dienos programai._NEWLINE_1960 m. V. Verikaitis kelet\xc4\x85 opere\xc4\x8di\xc5\xb3 vaidmen\xc5\xb3 suk\xc5\xabr\xc4\x97 Niujorke ir Kanados Karali\xc5\xa1kosios operos scenose. 1963 m. i\xc5\xa1laik\xc4\x97 Civil Service egzaminus ir prad\xc4\x97jo dirbti Ontarijo Parlamento r\xc5\xabmuose Toronte, o savaitgaliais vargonininkavo Au\xc5\xa1ros Vart\xc5\xb3 lietuvi\xc5\xb3 parapijoje Hamiltone. Da\xc5\xbenai koncertuodavo su kanadie\xc4\x8di\xc5\xb3 simfoniniais orkestrais, kuri\xc5\xb3 koncertus transliavo radijas ir televizija. Daug koncertavo ir JAV lietuvi\xc5\xb3 kolonijose, d\xc4\x97st\xc4\x97 muzik\xc4\x85 Kanados lietuvi\xc5\xb3 gimnazijose._NEWLINE_1970\xe2\x80\x931977 m. m. V. Verikaitis itin s\xc4\x97kmingai dirbo su Hamiltono mergai\xc4\x8di\xc5\xb3 choru \xe2\x80\x9eAidas\xe2\x80\x9c, kur\xc4\xaf lank\xc4\x97 14-20 met\xc5\xb3 am\xc5\xbeiaus mergait\xc4\x97s ir merginos (60-65 dalyv\xc4\x97s). Choras koncertavo daugelyje lietuvi\xc5\xb3 kolonij\xc5\xb3 ne tik Kanadoje, bet ir JAV bei Europoje \xe2\x80\x93 1974 m. gastroliavo Londone, Man\xc4\x8desteryje, Hamburge, Miunchene ir Romoje (dainavo ir giedojo popie\xc5\xbeiui Pauliui VI ir per Vatikano radij\xc4\x85 \xc4\xaf Lietuv\xc4\x85). 1975\xe2\x80\x931977 m. m. choras gastroliavo Piet\xc5\xb3 Amerikoje \xe2\x80\x93 Argentinoje, Urugvajuje, Brazilijoje, Kolumbijoje, Venesueloje. I\xc5\xa1leido ilgai grojan\xc4\x8dias plok\xc5\xa1teles: \xe2\x80\x9eBaltos g\xc4\x97l\xc4\x97s\xe2\x80\x9c (1973) m. ir \xe2\x80\x9eKeliaujame su daina\xe2\x80\x9c (1975) m. \xe2\x80\x9eAido" chor\xc4\x85 pareng\xc4\x97 1971 m. 4-ajai JAV ir Kanados lietuvi\xc5\xb3 dain\xc5\xb3 \xc5\xa1ventei \xc4\x8cikagoje._NEWLINE_1979 m. V. Verikaitis v\xc4\x97l sugr\xc4\xaf\xc5\xbeo \xc4\xaf Prisik\xc4\x97limo parapij\xc4\x85 Toronte ir iki mirties vadovavo Toronto vyr\xc5\xb3 chorui \xe2\x80\x9eAras" (apie 50 dalyvi\xc5\xb3). Su choru daug koncertavo, j\xc4\xaf pareng\xc4\x97 1978 m. 5-ajai ir 1983 m. 6-ajai JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97ms Toronte ir \xc4\x8cikagoje, dalyvavo \xc4\xafvairiuose tautiniuose renginiuose, giedojo ba\xc5\xbeny\xc4\x8diose._NEWLINE_V. Verikaitis buvo 1964 m. Pasaulin\xc4\x97s parodos Niujorke Lietuvi\xc5\xb3 dienos, 1971 m., 1978 m. ir 1983 m. \xe2\x80\x93 JAV ir Kanados lietuvi\xc5\xb3 dain\xc5\xb3 \xc5\xa1ven\xc4\x8di\xc5\xb3 jungtinio choro dirigentas \xc4\x8cikagoje ir Toronte, 1978 m. \xe2\x80\x93 5-osios dain\xc5\xb3 \xc5\xa1vent\xc4\x97s Toronte Muzikos komisijos pirmininkas, vienas i\xc5\xa1 1983 m. 6-osios dain\xc5\xb3 \xc5\xa1vent\xc4\x97s organizatori\xc5\xb3. 1979 m., 1988 m. ir 1990 m. lank\xc4\x97si Lietuvoje.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'